V máji 2012 sa v Lyone (Francúzsko) na Interpole uskutočnil v poradí už druhý workshop k vedeckému projektu Fyzikálno-chemického štúdia krížených ťahov („Physical – Chemistry Study of Line Crossings“). Projekt je realizovaný pod záštitou generálneho sekretariátu Interpolu a jeho partnera – inštitúcie AIEED (L'Académie Internationale des Experts en Écritures et Documents) a forenzné laboratórium Kriminalistického a expertízneho ústavu Policajného zboru sa do projektu zapojilo na základe ponuky generálneho sekretariátu Interpolu Lyon začiatkom roku 2011. Cieľom projektu je vyvinúť nové inovatívne techniky s využitím nedeštruktívnych metód skúmania a nadobudnutými výsledkami prispieť do problematiky štúdia krížených ťahov. Všeobecnou komplexnou hypotézou štúdia krížených ťahov, ktorú v úvode svojho vstupu predniesla aj Jacqueline Beck, prezidentka inštitúcie AIEED a zároveň jedna z koordinátorov projektu, je konštatácia, že miesto kríženia dvoch križujúcich sa línií vytvorených rôznymi substanciami (atramentmi a pastami písacích prostriedkov, pečiatkovými farbami, atramentmi tlačiarní) je miestom fyzikálnych a chemických reakcií, ktoré sú závislé od niekoľkých faktorov vrátane kvality použitých substancií, poradia použitých substancií, ako aj času ich vyhotovenia. Ďalej zhrnula doteraz uskutočnené experimentálne aktivity projektu, ktorý pozostáva z dvoch fáz. Prvou je zbieranie vzoriek prelínajúcich sa línií vytvorených kombináciou rôznych substancií v rovnakom čase, ako aj v rôznom, avšak presne definovanom čase, ktoré pravidelne každý mesiac zasielajú forenzné laboratóriá participujúce na projekte (každé forenzné laboratórium má jednu, vopred stanovenú kombináciu substancií, ktoré používa na tvorbu vzoriek križujúcich sa línií). Druhou fázou je výskum spočívajúci v analýze vzoriek jednak vo forenzných laboratóriach Interpolu a  AIEED, ako aj v ďalších forenzných laboratóriách, ktoré budú zodpovedné za verifikáciu a validáciu výsledkov, a to využitím videospektrálneho zariadenia VSC 6000, alebo videospektrálneho zariadenia Projectina alebo systému Luminisys. Ďalší koordinátori projektu – José Luis Balbuena, riaditeľ výskumu AIEED a Carlos Vargas, šéf CSDB (Counterfeit and Security Documents Branch) generálneho sekretariátu Interpolu, formou powerpointových prezentácii oboznámili účastníkov workshopu s doposiaľ nadobudnutými výsledkami výskumu realizovaného jednak v laboratóriách Interpolu a AIEED, ako aj v rámci ďalších forenzných laboratórií, ktoré sa zapojili do analýz vzoriek dodatočne z dôvodu verifikácie a validácie výsledkov meraní (vykonávanie nezávislých analýz tých istých vzoriek využitím rôznych technických zariadení). O vlastné skúsenosti s analýzami vzoriek sa experimentátori podelili s ostatnými účastníkmi workshopu. Témami okrúhleho stola boli otázky, či sa darí napĺňať ciele projektu a aký je jeho vedecký prínos. Z prezentovania názorov účastníkov a vzájomnej diskusie vyplynulo, že projekt k cieľu jednoznačne smeruje. Počas 17-mesačnej spoločnej práce sa na niektoré prípady našli vhodné riešenia, niektoré doteraz ukončené neboli a vo výskume je potrebné pokračovať naďalej. Prínosom je používanie nedeštruktívnych – optických metód skúmania, ktoré v prípade skúmania reálnych prípadov nepoškodzujú skúmaný materiál.

Problematika krížených ťahov je vo forenznej oblasti vysoko aktuálnou témou. Naša zainteresovanosť do projektu je nesporne vítanou príležitosťou pre získanie výsledkov projektu medzinárodného významu a je prínosom v tejto komplikovanej oblasti forenzného skúmania dokumentov.